กลุ่มพลังงานร่วง กด SET ปิดเช้าลบ 9 จุด จับตาบ่ายลงต่อ
SET ภาคเช้าปิดลบ 9 จุด เซ่นแรงขายกลุ่มพลังงานร่วง รวมทั้งราคาน้ำมันร่วงแรงกดดันหุ้นพลังงานฉุดภาพรวมดัชนี แนวโน้มช่วงบ่ายคาดแกว่งแดนลบต่อไประหว่างรอผลประชุมเฟด ให้แนวต้าน 1,530 จุด แนวรับ 1,510 จุด
SET ภาคเช้าปิดลบ 9 จุด เซ่นแรงขายกลุ่มพลังงานร่วง รวมทั้งราคาน้ำมันร่วงแรงกดดันหุ้นพลังงานฉุดภาพรวมดัชนี แนวโน้มช่วงบ่ายคาดแกว่งแดนลบต่อไประหว่างรอผลประชุมเฟด ให้แนวต้าน 1,530 จุด แนวรับ 1,510 จุด
3 พ.ค. 2566

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส ตลาดหุ้นไทยในช่วงเช้าปรับลงตามทิศทางเดียวกับตลาดหุ้นต่างประเทศ จาก sentiment ของการลงทุนที่เป็นไปในเชิงลบ หลังเกิดความกังวลความเสี่ยงปัญหาธนาคารในสหรัฐอาจจะลุกลาม และความเสี่ยงการขยายเพดานหนี้ของสหรัฐว่าจะสามารถทำได้ทันเส้นตายในวันที่ 1 มิ.ย.66 หรือไม่ หากไม่ทันจะทำให้รัฐบาลสหรัฐต้องเผชิญปัญหาผิดนัดชำระหนี้
ขณะเดียวกันยังมีแรงกดดันจากราคาน้ำมันที่ปรับตัวลงแรง 5% จากแนวโน้มของเศรษฐกิจที่ชะลอตัว ส่งผลกดดันต่อหุ้นกลุ่มพลังงาน และกดดัชนีในวันนี้ปรับตัวลงมากขึ้น อีกทั้งตลาดหุ้นไทยเตรียมเข้าสู่วันหยุดยาวอีกครั้ง ทำให้มีแรงขายปิดความเสี่ยงออกมากดดันด้วยเช่นกัน
สำหรับแนวโน้มตลาดหุ้นไทยในช่วงบ่ายคาดว่ายังคงแกว่งตัวในแดนลบต่อ โดยที่ตลาดยังคงรอติดตามการประชุมธนาคารกลางสหรัฐ (เฟด) ในคืนนี้ว่าจะมีการส่งสัญญาณยุติการปรับขึ้นอัตราดอกเบี้ยหรือไม่หากมีการขึ้นดอกเบี้ยอีกรอบ 0.25% มาที่ 5-5.25% ตามที่ตลาดคาด โดยให้แนวต้าน 1,530 จุด ส่วนแนวรับ 1,510 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
PTT มูลค่าการซื้อขาย 1,662.56 ล้านบาท ปิดที่ 30.25 บาท ลดลง 0.75 บาท
PTTEP มูลค่าการซื้อขาย 1,381.45 ล้านบาท ปิดที่ 144.00 บาท ลดลง 4.50 บาท
KTB มูลค่าการซื้อขาย 1,333.30 ล้านบาท ปิดที่ 18.20 บาท เพิ่มขึ้น 0.10 บาท
DELTA มูลค่าการซื้อขาย 1,282.04 ล้านบาท ปิดที่ 76.00 บาท ลดลง 0.50 บาท
ADVANC มูลค่าการซื้อขาย 913.98 ล้านบาท ปิดที่ 212.00 บาท ลดลง 2.00 บาท